b"\n_START_ARTICLE_\nBrenda Blethyn\n_START_SECTION_\nBiografia\n_START_PARAGRAPH_\nQuan tenia vint anys va comen\xc3\xa7ar la seva carrera al British Rail i va fer classes al Guildford School of Acting. Durant els anys setanta va treballar a la companyia nacional de teatre._NEWLINE_Els anys vuitanta va treballar a la BBC en diverses adaptacions de William Shakespeare, com El Rei Lear, un repertori cl\xc3\xa0ssic que inclo\xc3\xafa papers com els de Cord\xc3\xa8lia, o ja fora d'obres shakespearianes, de Joana d'Arc._NEWLINE_A The Witches (1989), adaptaci\xc3\xb3 de la novel\xc2\xb7la de Roald Dahl, interpret\xc3\xa0 la senyora Jenkins, una dona que consentia tots els capritxos al seu fill, transformat per l'acci\xc3\xb3 d'unes bruixes en un ratol\xc3\xad. Tres anys despr\xc3\xa9s, Robert Redford va escollir-la per al paper de mare de Brad Pitt a El riu de la vida (1992)._NEWLINE_Mike Leigh va oferir-li l'oportunitat a Secrets and Lies, on va donar vida a Cynthia, una dona que fou mare amb setze anys i que va cr\xc3\xa9ixer tenint cura del seu germ\xc3\xa0 petit despr\xc3\xa9s de quedar-se orfes. Brenda va guanyar la Palma d'Or a la millor actriu al Festival de Cannes. M\xc3\xa9s endavant va recollir el Globus d'Or a la millor actriu dram\xc3\xa0tica, i a final de gener va ser candidata a l'Oscar a la millor actriu, que finalment va guanyar Frances McDormand. El mar\xc3\xa7, per\xc3\xb2, va guanyar el BAFTA a la millor actriu._NEWLINE_\xc3\x89s aix\xc3\xad com Brenda va obrir una nova etapa en la seva carrera, associant la seva imatge en diverses ocasions a les classes obreres i populars. Aix\xc3\xad a La nit de les noies va encarnar Dawn, una treballadora d'una f\xc3\xa0brica malalta de c\xc3\xa0ncer. A Little Voice va defensar el paper de Mari, una mare egoista, capa\xc3\xa7 d'explotar les qualitats musicals de la seva filla. El seu treball fou recompensat amb candidatures al Premi Globus d'Or, als \xc3\x92scar i als BAFTA._NEWLINE_El 2000 va ser l'any dels seus majors \xc3\xa8xits amb El jard\xc3\xad de la felicitat, on interpretava una v\xc3\xaddua que plantava marihuana. Durant els anys seg\xc3\xbcents va oferir variacions dels seus papers m\xc3\xa9s caracter\xc3\xadstics a Plots with a View o Sonny, on debutava Nicolas Cage."